અરે ! મને એકદમ તમ્મર ચડી ગયા જેવું થયું. ખરેખર, આટલી તમ્મર મને ક્યારેય ચડી નથી ! કુઈણાનું મોં અસલ મારા ફાધર જેવું, અસ્સલ... જાણે કે વર્ષો પહેલાં અમને વલવલતા મૂકીને ચાલ્યા ગયેલા મારા બાપ ! ત્વચાની એ જ ગોરાશ. પતલા, રૂની બે લાંબી દિવેટ અડોઅડ આડી મુકી હોય તેવા હોઠ. કપાળ ઉપરની ત્રણ કરચલીઓ અને વાળની એવી જ બોર્ડર લાઈન. ટુકડા, સફેદ, હોળવા છતાં નીચે ન બેસારી શકાતા ટુકડા વાળ, નાકના દબાયેલા ફોઈણાં ને ઝીણીઝીણી આંખો...સહેજ ભૂરી, સહેજ સંકોચાયેલી,સહેજ પૃચ્છા કરતી.